**Cylch Gorchwyl Drafft Bwrdd Gwasanaethau Cyhoeddus Blaenau Gwent**

Paratowyd gan gyfeirio at Ganllawiau Statudol Llywodraeth Cymru ar faterion Rhannu Pwrpas : Rhannu Dyfodol o dan adran 51(1) o Ddeddf Llesiant Cenedlaethau'r Dyfodol (Cymru) 2015.

**1. Statws**  
Mae Bwrdd Gwasanaethau Cyhoeddus Blaenau Gwent (y Bwrdd) yn fwrdd statudol a sefydlwyd gan y Ddeddf Llesiant Cenedlaethau'r Dyfodol (Cymru) 2015.

**2. Pwrpas**Pwrpas y Bwrdd yw gwella lles economaidd, cymdeithasol, amgylcheddol a diwylliannol y bobl sy'n byw yn ardal Blaenau Gwent.  
  
Wrth ddilyn y pwrpas hwn, bydd y Bwrdd yn cyfrannu at nodau llesiant cenedlaethol sef:

* Cymru fwy llewyrchus
* Cymru gydnerth
* Cymru iachach
* Cymru fwy cyfartal
* Cymru ag iddi gymunedau cydlynol
* Cymru ag iddi ddiwylliannau bywiog ac Iaith Gymraeg ffyniannus
* Cymru gyfrifol yn fyd-eang

**3. Prif Dasgau/Cyfrifoldebau**

Mae gan y Bwrdd bump prif dasg:

* Paratoi a chyhoeddi asesiad cyflwr economaidd, cymdeithasol, amgylcheddol a diwylliannol llesiant ar gyfer ardal Blaenau Gwent
* Gosod amcanion lleol sydd wedi'u cynllunio i wneud y gorau o gyfraniad y BGC i'r nodau llesiant
* Cyhoeddi cynllun llesiant ar gyfer ardal Blaenau Gwent sy'n nodi'r amcanion Llesiant a'r camau y mae'n bwriadu eu cymryd i'w cyflawni
* Cymryd pob cam rhesymol (gan aelodau statudol) i fodloni'r amcanion a bennwyd
* Paratoi a chyhoeddi adroddiad blynyddol sy'n nodi cynnydd y Bwrdd yn cyflawni'r amcanion

**4. Egwyddorion a gwerthoedd**

* Bydd y Bwrdd yn gweithredu o fewn egwyddorion datblygu cynaliadwy. Mae hyn yn golygu gweithredu mewn modd sy'n ceisio sicrhau bod anghenion y presennol yn cael eu bodloni heb amharu ar allu cenedlaethau'r dyfodol i ddiwallu eu hanghenion eu hunain.

Mae hyn yn golygu y bydd angen i benderfyniadau a wneir gan y bwrdd gymryd i ystyriaeth bump peth allweddol:

* **Hirdymor**: Pwysigrwydd cydbwyso anghenion tymor byr gyda'r angen i warchod y gallu hefyd i gwrdd ag anghenion hirdymor.
* **Atal:** Sut y gallai gweithredu i atal problemau rhag digwydd neu waethygu helpu cyrff cyhoeddus i gyflawni eu hamcanion.
* **Integreiddio:** Ystyried sut y gall amcanion llesiant y corff cyhoeddus effeithio ar bob un o'r nodau llesiant, ar eu hamcanion eraill, neu ar amcanion cyrff cyhoeddus eraill.
* **Cydweithio:** Gweithredu mewn cydweithrediad gydag unrhyw berson arall (neu wahanol rannau o'r corff ei hun) a allai helpu'r corff i gyflawni ei amcanion llesiant.
* **Cynnwys:** Pwysigrwydd cynnwys pobl sydd â diddordeb mewn cyflawni'r nodau llesiant, a sicrhau bod y bobl hynny yn adlewyrchu amrywiaeth yr ardal y mae'r corff yn ei wasanaethu.

Yn ogystal, bydd y Bwrdd yn ymdrechu i weithio yn unol â:

* Confensiwn y Cenhedloedd Unedig ar Hawliau'r Plentyn
* Yr Egwyddorion Cenedlaethol ar gyfer Ymgysylltu â'r Cyhoedd yng Nghymru
* Y Safonau Cenedlaethol ar gyfer Cyfranogiad Plant a Phobl Ifanc
* Mesur y Gymraeg (Cymru) 2010
* Bioamrywiaeth (Deddf yr Amgylchedd Naturiol a Chymunedau Gwledig 2006)
* Deddf Cydraddoldeb 2010
* Dyletswydd Cydraddoldeb y Sector Cyhoeddus
* Deddf Trosedd ac Anhrefn 1998
* Rheoliadau Trosedd ac Anhrefn (Llunio a Gweithredu Strategaeth) (Cymru) 2007
* Rheoliadau Camddefnyddio Sylweddau (Llunio a Gweithredu Strategaeth) (Cymru) 2007
* Deddf Trais yn erbyn Menywod, Cam-drin Domestig a Thrais Rhywiol (Cymru) 2015

Bydd y Bwrdd a'i aelodau wrth gyflawni eu dyletswyddau yn gwneud hynny yn unol â'r Egwyddorion Nolan a Safonau Bywyd Cyhoeddus gan arddangos bob amser yr ymddygiadau canlynol:

* Anhunanoldeb
* Didwylledd
* Gwrthrychedd
* Atebolrwydd
* Tryloywder
* Gonestrwydd
* Arweinyddiaeth

**5. Aelodaeth**

Aelodau Statudol

Pedwar aelod statudol y Bwrdd yw:

* Cyngor Blaenau Gwent (Arweinydd a Chyfarwyddwr Arweiniol / Pennaeth y Gwasanaeth Taledig)
* Bwrdd Iechyd Prifysgol Aneurin Bevan (Naill ai’r Cadeirydd, y Prif Weithredwr neu uwch reolwr a ddirprwywyd)
* Gwasanaeth Tân ac Achub De Cymru (Prif Swyddog neu reolwr dirprwyedig lleol)
* Adnoddau Naturiol Cymru (Prif Weithredwr) neu reolwr dirprwyedig lleol

Mae aelodau statudol yn gydgyfrifol am gyflawni dyletswyddau statudol y Bwrdd. Mae hyn yn golygu bod angen cytundeb unfrydol yr aelodau statudol mewn perthynas â chyflawni’r dyletswyddau hyn (e.e. i gyhoeddi asesiadau o lesiant lleol, cynlluniau llesiant lleol ac adroddiadau cynnydd blynyddol).

Gall unigolion gael eu dynodi i gynrychioli unrhyw un o'r personau a enwir uchod. Gall yr Arweinydd Cyngor ddynodi aelod arall o weithrediaeth y Cyngor yn unig i’w gynrychioli ef neu hi.

Rhaid i unrhyw gynrychiolwyr dynodedig gael yr awdurdod i wneud penderfyniadau ar ran eu sefydliad. Gofynnir i aelodau'r Bwrdd ymgorffori’r elfen hon yn eu trefniadau llywodraethu eu hunain.

Cyfranogwyr Gwahoddedig

Mae'n rhaid i'r gwahoddedigion statudol canlynol gael eu gwahodd i gymryd rhan yng ngweithgarwch y bwrdd:

* Gweinidogion Cymru
* Comisiynydd Heddlu a Throseddu Gwent
* Prif Gwnstabl Heddlu Gwent
* Cymdeithas Mudiadau Gwirfoddol Gwent (GAVO)
* Cynrychiolydd/Cynrychiolwyr Gwasanaethau Prawf

Nid yw'n ofynnol i gyfranogwyr gwahoddedig dderbyn eu gwahoddiad. Os ydynt yn derbyn y gwahoddiad, nid ydynt yn dod yn aelodau statudol y Bwrdd ond yn dod yn "gyfranogwyr gwahoddedig". Ein bwriad, er hynny yw y dylai’r cyrff hyn gyfranogi’n llawn yng ngweithgareddau’r Bwrdd yn yr un modd ag aelodau statudol.

Mae'n werth nodi yn y canllawiau y gall cynllun llesiant lleol gynnwys amcanion yn unig sydd i'w bodloni gan gyfranogwr gwahoddedig neu bartneriaid eraill os yw'r bwrdd wedi cael cytundeb y cyfranogwr gwahoddedig neu bartner arall.

Mae'r gwahoddedigion anstatudol canlynol, sy'n arfer swyddogaethau o natur gyhoeddus, yn cael eu gwahodd i gymryd rhan mewn gweithgaredd y bwrdd "fel partneriaid eraill".

**Partneriaid eraill**

Bydd y Bwrdd yn ymgysylltu â phartneriaid allweddol eraill yn ardal Blaenau Gwent sy'n arfer swyddogaethau o natur gyhoeddus ac sydd â diddordeb perthnasol yn llesiant yr ardal; darparu gwasanaethau cyhoeddus pwysig ac yn cymryd rhan mewn paratoi, gweithredu a chyflawni gwaith y Bwrdd.

Bydd y partneriaid hyn yn cynnwys, ond nid ydynt yn gyfyngedig i:

* Tai Calon
* Sefydliadau Addysg Bellach neu Uwch e.e. Coleg Gwent
* Yr Adran Gwaith a Phensiynau / Rhaglen Blaenau'r Cymoedd (o fewn y ToR ar gyfer y Bwrdd Gwasanaethau Lleol (BGLl) fel Aelodau o'r Bwrdd)
* Cynghorau Tref a Chymuned
* Iechyd Cyhoeddus Cymru
* Ymddiriedolaeth GIG
* Cynghorau Iechyd Cymunedol
* Awdurdodau Parciau Cenedlaethol
* CCAUC
* Cyngor Celfyddydau Cymru
* Cyngor Chwaraeon Cymru
* Llyfrgell Genedlaethol Cymru
* Amgueddfa Genedlaethol Cymru

Ar ôl ymuno â'r Bwrdd, bydd partneriaid eraill yn cymryd rhan mewn cyfarfodydd yn yr un modd ag aelodau statudol.

**6. Gweithdrefn ac Amserlen Cyfarfodydd**

Cynhelir cyfarfod (gorfodol) cyntaf y Bwrdd Gwasanaethau Cyhoeddus o fewn 60 diwrnod ar ôl i'r Bwrdd gael ei sefydlu (rhwng 1 Ebrill a 30 mis Mai 2016). Bydd y Bwrdd yn cyfarfod bob chwarter.

Bydd pob cyfarfod yn ystyried, ond heb fod yn gyfyngedig i'r eitemau canlynol ar yr agenda:

* Croeso ac ymddiheuriadau
* Datganiadau o fudd
* Cofnodion Cyhoeddus y cyfarfod diwethaf
* Cynnydd ar amcanion llesiant
* Blangynllun gwaith
* Materion Risg
* Adnoddau
* Cyfathrebu

Caiff y cyfarfod cyntaf ei gadeirio gan yr Awdurdod Lleol, ond yna gall aelodau benodi aelod statudol arall neu gyfranogwr gwahoddedig i gadeirio.

Mae'r cylch o gyfarfodydd yn dod i ben pan fydd etholiad cyffredinol o gynghorwyr (pob sedd ar y cyngor ar gael i’w hethol neu ei hail-ethol) ar fin digwydd.

Caiff agenda a'r papurau ategol eu hanfon at yr aelodau 7 diwrnod calendr cyn cyfarfodydd. Caiff cofnodion drafft eu hanfon at yr aelodau o fewn 14 diwrnod calendr ar ôl pob cyfarfod. Caiff Agenda a chofnodion eu postio ar wefan y Bwrdd Gwasanaethau Cyhoeddus wedi ei sefydlu ac unwaith y byddant wedi eu cymeradwyo mewn cyfarfodydd dilynol. Caiff eitemau eu heithrio neu eu cyfyngu yn unig pan fydd budd ehangach y cyhoedd yn mynnu’n glir a bod rheswm deddfwriaethol (e.e. sensitifrwydd contractiol neu i amddiffyn unigolion).

Gall unrhyw gynrychiolydd y Bwrdd ofyn bod eitem yn cael ei roi ar yr Agenda gyda chaniatâd y Cadeirydd cyn belled ag y gwneir hynny 14 diwrnod calendr cyn y cyfarfod.

Bydd Safonau’r Gymraeg yn cael eu rhoi ar waith ar gyfer cyfarfodydd mewn perthynas ag agenda a chofnodion. Ceisir dewis iaith y rhai sy'n mynychu fel rhan o'u hymgysylltu ar y Bwrdd. Rhaid i unrhyw berson sy'n cynrychioli unrhyw aelod o'r Bwrdd hefyd nodi dewis iaith cyn y cyfarfod.

**7. Darpariaeth Gwybodaeth**

Gall y Bwrdd ei gwneud yn ofynnol i aelodau statudol a chyfranogwyr gwahoddedig a phartneriaid eraill ddarparu gwybodaeth am unrhyw gamau y maent yn eu cymryd a allai gyfrannu at gyflawni'r nodau llesiant. Fodd bynnag, nid yw'n ofynnol iddynt ddarparu gwybodaeth:

a) Os ydynt yn ystyried y byddai'n anghydnaws â'u dyletswyddau, neu

b) Pe baent yn cael effaith andwyol ar arfer eu swyddogaethau, neu

c) Cawsant eu gwahardd rhag ei ddarparu yn ôl y gyfraith.

Os yw person yn penderfynu peidio â darparu gwybodaeth y mae'r Bwrdd wedi gofyn amdani rhaid iddo roi i'r Bwrdd resymau ysgrifenedig am ei benderfyniad.

**8. Cworwm / Gwneud Penderfyniadau**

Bydd y Bwrdd yn gworwm cyn belled â bod yr holl aelodau statudol yn bresennol. Disgwylir y bydd penderfyniadau ac argymhellion y Bwrdd Gwasanaethau Cyhoeddus yn cael eu gwneud drwy gonsensws; mae'n rhaid i bob aelod statudol sy'n eistedd ar y Bwrdd fod yn bresennol ar gyfer dilysrwydd unrhyw benderfyniad. Mewn achos o fethu â dod i gonsensws bydd pawb sy'n bresennol yn y cyfarfod (aelodau statudol a chyfranogwyr gwahoddedig) yn bwrw pleidlais sengl. Mewn achos pleidleisiau cyfartal, caiff ail bleidlais a'r bleidlais derfynol ei gwneud gan y Cadeirydd.

Dylai diddordebau sy’n cystadlu neu’n gwahaniaethu rhwng sefydliadau sy’n aelod gael eu cymodi drwy gonsensws cyn bod materion gweithredol yn digwydd. Lle nad yw gwahaniaethau yn cael eu cysoni, dylid ceisio cyfryngiad annibynnol cytunedig, gyda'r sefydliadau partner yn cytuno i dderbyn penderfyniad y broses gyfryngu ble ffurfiolir trefniadau rheoli risg a chontractio priodol.

**9. Is-grwpiau**

Gall y Bwrdd sefydlu is-grwpiau i'w gefnogi wrth gyflawni ei swyddogaethau a gall y Bwrdd awdurdodi is-grwpiau i arfer nifer cyfyngedig o swyddogaethau.

Rhaid i bob is-grŵp o Fwrdd Gwasanaethau Cyhoeddus gynnwys o leiaf un aelod o'r Bwrdd, a fydd yn cadeirio'r is-grŵp ac sy'n cynnwys unrhyw gyfranogwr gwahoddedig neu bartner arall.

Ni all is-grwpiau:

a) Wahodd pobl i gymryd rhan yng ngweithgareddau’r Bwrdd

b) Gosod, adolygu neu ddiwygio amcanion y byrddau lleol

c) Paratoi neu gyhoeddi asesiad llesiant

ch) Ymgynghori ar asesiad llesiant lleol neu i baratoi drafft o'r asesiad at ddibenion ymgynghori

d) Paratoi neu gyhoeddi cynllun llesiant lleol

dd) Ymgynghori ar gynllun llesiant lleol neu i baratoi drafft o gynllun llesiant lleol at ddibenion ymgynghori

e) Adolygu neu ddiwygio cynllun llesiant lleol neu i gyhoeddi cynllun llesiant lleol diwygiedig

f) Ymgynghori ar ddiwygiad i gynllun llesiant lleol

ff) Cytuno bod y Bwrdd yn cyfuno neu'n cydweithio â Bwrdd Gwasanaethau Cyhoeddus arall.

Mae'r materion uchod yn ei gwneud yn ofynnol i bob aelod statudol i weithredu ar y cyd ac mae'n rhaid eu cymryd gan y Bwrdd Gwasanaethau Cyhoeddus ei hun.

Er na all yr is-grwpiau eu hunain gael eu hawdurdodi i gwblhau a chymeradwyo'r asesiad llesiant lleol, neu'r cynllun llesiant lleol, y disgwyl yw y byddant yn chwarae rôl bwysig o ran ymchwilio a datblygu’r cynhyrchion hyn ar ffurf drafft.

Bydd pob is-grŵp yn paratoi cylch gorchwyl a bydd cadeirydd yr is-grwp yn eu cyflwyno i'r Bwrdd i'w cymeradwyo. Yn hyn o beth, bydd angen i'r Bwrdd ystyried adolygiad o effeithiolrwydd y Fframwaith Partneriaeth bresennol ac unrhyw newidiadau sydd eu hangen i wella cyflwyno canlyniadau yn erbyn y nodau llesiant.

**10. Darpariaeth adnoddau ar gyfer gwaith y Bwrdd Gwasanaethau Cyhoeddus**

Bydd Cyngor Bwrdeistref Sirol Blaenau Gwent (CBSBG) yn sicrhau bod cymorth gweinyddol ar gael i'r Bwrdd Gwasanaethau Cyhoeddus. Bydd cefnogaeth weinyddol yn cynnwys:

* Sicrhau bod y Bwrdd Gwasanaethau Cyhoeddus yn cael ei sefydlu ac yn cyfarfod yn rheolaidd
* Paratoi agenda a chomisiynu papurau ar gyfer cyfarfodydd
* Gwahodd cyfranogwyr a rheoli presenoldeb
* Gweithio ar yr adroddiad blynyddol
* Paratoi tystiolaeth ar gyfer craffu

Fodd bynnag, mater i'r Bwrdd yw penderfynu sut y bydd yn darparu adnoddau ar gyfer y swyddogaethau sydd ganddo i ymgymryd â nhw.

**11. Cynnwys ac Ymgysylltu**

Mae ffocws y Bwrdd ar y dinesydd yn golygu y bydd yn cymryd rhan mewn perthynas bwrpasol gyda phobl a chymunedau ym Mlaenau Gwent ym mhob agwedd o’i waith.

Gall rhai sydd â diddordeb gael eu gwahodd i wneud cyflwyniadau i'r Bwrdd ar unrhyw eitemau a ystyrir. Bydd angen i'r Bwrdd gymryd gofal, fodd bynnag, i sicrhau pleidioldeb ac amhleidioldeb proses y Bwrdd a bod yn ymwybodol o risgiau unrhyw ganfyddiad sy'n codi y mae grŵp penodol yn cael mynediad gormodol iddo, neu ddylanwad dros drafodaethau'r Bwrdd.

Bydd y Bwrdd yn cymryd camau ychwanegol, y tu allan i gyfarfodydd, er mwyn sicrhau bod llais y cyhoedd yn cael ei glywed ac yn helpu i lunio’r cynllun llesiant ac asesiad llesiant fel ei gilydd. Bydd hyn yn cynnwys cyfleoedd i bobl godi a thrafod syniadau drwy drefniadau ymgysylltu ar-lein ac all-lein.

Bydd y Bwrdd yn sicrhau bod ei gynlluniau ymgysylltu yn cadw at yr Egwyddorion Cenedlaethol ar gyfer Ymgysylltu â'r Cyhoedd yng Nghymru.

Fel rhan o'r broses ymgysylltu hon, bydd y Bwrdd yn mabwysiadu’r Safonau Cenedlaethol ar gyfer Cyfranogiad Plant a Phobl Ifanc.

Caiff pobl sydd â diddordeb mewn gwella llesiant dinasyddion a chymunedau Blaenau Gwent y cyfle i gymryd rhan drwy ddigwyddiadau ymgysylltu a'r Fframwaith Partneriaeth.

**12. Ceisio cyngor Comisiynydd Cenedlaethau’r Dyfodol**

Wrth ddrafftio ei gynllun llesiant lleol, rhaid i'r Bwrdd geisio cyngor y Comisiynydd Cenedlaethau'r Dyfodol Cymru ar sut i gymryd camau i fodloni eu hamcanion lleol mewn modd sy'n gyson â'r egwyddor datblygu gynaliadwy.

Bydd gan y Comisiynydd hyd at 14 wythnos i roi’r cyngor hwn a bydd angen i'r Bwrdd gynnwys hwn yn eu hamserlenni ar gyfer paratoi'r cynllun llesiant lleol.

Rhaid i'r Bwrdd gyhoeddi cyngor y Comisiynydd ar yr un pryd ag y bydd yn cyhoeddi ei gynllun llesiant lleol.

Rhaid i'r Bwrdd hefyd anfon copi o'i gynllun llesiant i Weinidogion Cymru, y Comisiynydd, Archwilydd Cyffredinol ar gyfer Cymru a threfniadau pwyllgorau craffu Cyngor Bwrdeistref Sirol Blaenau Gwent.

**13. Adrodd ar gynnydd**

Rhaid i'r Bwrdd baratoi a chyhoeddi adroddiad heb fod yn hwyrach na 14 mis ar ôl cyhoeddi ei gynllun llesiant cyntaf. Dylai hyn alluogi'r Bwrdd i adrodd ar weithgarwch y flwyddyn lawn.

Yn dilyn hynny, cyhoeddir adroddiad blynyddol heb fod yn hwyrach na blwyddyn ar ôl cyhoeddi pob adroddiad blaenorol.

Bydd yr adroddiad yn nodi'r camau a gymerwyd ers cyhoeddi cynllun llesiant mwyaf diweddar y Bwrdd i gwrdd â'r amcanion a nodir yn y cynllun.

Gall yr adroddiad hefyd gynnwys unrhyw wybodaeth arall y mae'r Bwrdd yn credu y byddai yn briodol. Caiff cynnydd ei fesur drwy gyfeirio at y dangosyddion cenedlaethol a lle maent wedi cael eu gosod y dangosyddion a safonau perfformiad ar gyfer Byrddau Gwasanaethau Cyhoeddus.

Rhaid i'r Bwrdd anfon copi o bob adroddiad cynnydd blynyddol a gyhoeddwyd i Weinidogion Cymru, y Comisiynydd, Archwilydd Cyffredinol Cymru a threfniadau pwyllgorau craffu Cyngor Bwrdeistref Sirol Blaenau Gwent.

**14. Rheolaeth Perfformiad**

Bydd y Bwrdd yn sicrhau ei fod yn olrhain effaith a chanlyniadau'r cynllun llesiant. Bydd y trefniadau rheoli perfformiad yn canolbwyntio ar eglurder y canlyniad ac nid y broses.

**15. Craffu ac Atebolrwydd**

Bydd cynllunio integredig lleol yn effeithiol yn unig os bydd aelodau o'r Bwrdd Gwasanaethau Cyhoeddus yn cymryd cyfrifoldeb eu hunain ar gyfer sicrhau gwelliant, gyda phrosesau democrataidd lleol yn darparu her a chefnogaeth.

Bydd craffu ar y Bwrdd yn cael ei wneud drwy drefniadau pwyllgor craffu Cyngor Bwrdeistref Sirol Blaenau Gwent (Pwyllgor Craffu), a fydd yn:

a) Adolygu a chraffu ar y penderfyniadau a wnaed neu gamau a gymerwyd gan y Bwrdd Gwasanaethau Cyhoeddus

b) Adolygu neu graffu ar drefniadau llywodraethu y Bwrdd;

c) Gwneud adroddiadau neu argymhellion i'r Bwrdd ynghylch ei swyddogaethau neu drefniadau llywodraethu

ch) Ystyried materion yn ymwneud â'r Bwrdd fel y gall Gweinidogion Cymru gyfeirio ato ac adrodd i Weinidogion Cymru yn unol â hynny

I'w alluogi i gyflawni ei swyddogaeth graffu bydd y Pwyllgor Craffu yn derbyn tystiolaeth ar ffurf:

* Asesiad drafft o lesiant lleol
* Drafft o’r cynllun llesiant lleol
* Copïau o'r fersiynau terfynol ar gyfer y ddau
* Adroddiadau blynyddol

Yn ogystal, bydd y Pwyllgor Craffu yn gallu manteisio ar y cyngor a gyhoeddwyd a ddarperir i'r Bwrdd gan y Comisiynydd Cenedlaethau'r Dyfodol Cymru.

Gall y Pwyllgor Craffu ei gwneud yn ofynnol i unrhyw aelod statudol o’r Bwrdd roi tystiolaeth, ond dim ond o ran arfer swyddogaethau ar y cyd a roddwyd iddynt fel aelod statudol y Bwrdd o dan y Ddeddf. Mae hyn yn cynnwys unrhyw berson sydd wedi derbyn gwahoddiad i gymryd rhan yng ngweithgarwch y Bwrdd.

Rhaid i'r Pwyllgor Craffu anfon copi o unrhyw adroddiad neu argymhelliad y mae'n ei wneud i Weinidogion Cymru, y Comisiynydd ac Archwilydd Cyffredinol Cymru.

**16. Rôl Gweinidogion Cymru / Comisiynydd ac Archwilydd Cyffredinol Cymru**

Nid oes gan Weinidogion Cymru nac y Comisiynydd unrhyw rôl wrth gymeradwyo asesiadau o gynlluniau llesiant lleol. Cynlluniau aelodau Byrddau Gwasanaethau Cyhoeddus Blaenau Gwent yw’r cynlluniau llesiant lleol sy’n eiddo lleol ac yn destun craffu lleol. Mae gan Weinidogion Cymru yn lle hynny bŵer i gyfarwyddo Bwrdd i adolygu ei gynllun llesiant; neu i gyfeirio cynllun i'r pwyllgor craffu awdurdod lleol os nad yw'n cael ei ystyried yn ddigonol. Er enghraifft, o ganlyniad i adroddiad anffafriol gan y Comisiynydd Cenedlaethau'r Dyfodol Cymru neu bryder y Gweinidog nad yw dyletswyddau statudol yn cael eu bodloni. Yn yr un modd, nid oes gan Archwilydd Cyffredinol Cymru unrhyw rôl wrth archwilio Byrddau Gwasanaethau Cyhoeddus, ond gall gynnal archwiliadau o gyrff cyhoeddus. Byddai'r archwiliadau hyn i asesu i ba raddau y mae corff wedi gweithredu yn unol â'r egwyddor datblygu gynaliadwy wrth bennu amcanion a chymryd camau i gwrdd â nhw.

**17. Cyfuno a chydweithio**

Gall dau neu fwy o Fyrddau Gwasanaethau Cyhoeddus gyfuno neu gydweithio pe byddai'n eu cynorthwyo i gyfrannu at gyflawni nodau llesiant.

Fodd bynnag, gall byrddau gyfuno dim ond os yw'r un Bwrdd Iechyd Lleol yn aelod o bob bwrdd sy’n ceisio cyfuno ac nad oes unrhyw Fwrdd Iechyd Lleol arall yn aelod o unrhyw un o'r byrddau hynny.

Mae Bwrdd yn cydweithio os yw yn:

* Cydweithredu gyda bwrdd arall
* Hwyluso gweithgareddau bwrdd arall
* Cyd-drefnu ei weithgareddau gyda bwrdd arall
* Ymarfer swyddogaethau bwrdd arall ar ei ran neu
* Yn darparu staff, nwyddau, gwasanaethau neu lety i Fwrdd arall.

Lle bod byrddau wedi penderfynu cyfuno neu gydweithio, dylid cofnodi’n ffurfiol resymeg glir ar gyfer cyrraedd y penderfyniad hwnnw a’i ystyried yng nghofnodion y bwrdd gan amlinellu sut y mae'n ystyried y byddai'r gweithrediad yn eu cynorthwyo i gyfrannu at gyflawni nodau llesiant.

**18. Cynllun Cyfathrebu**

Bydd y Bwrdd yn sicrhau ei fod yn datblygu, gweithredu ac adolygu cynllun cyfathrebu priodol, a fydd yn:

* Amlinellu'r trefniadau ar gyfer cyflwyno agenda, munudau, papur ac allbynnau cysylltiedig y Bwrdd
* Cyfathrebu'n effeithiol gydag aelodau gweithluoedd Bwrdd Gwasanaethau Cyhoeddus fel bod ganddynt ddealltwriaeth dda o swyddogaeth y Bwrdd
* Darparu gwybodaeth glir am gynnydd yn erbyn unrhyw gynlluniau a fabwysiadwyd

**19. Cwynion**

Dylai pob cwyn am weithrediad y Bwrdd Gwasanaethau Cyhoeddus Blaenau Gwent gael ei chyfeirio at y Cyfarwyddwr Arweiniol / Pennaeth y Gwasanaeth Taledig o Gyngor Bwrdeistref Sirol Blaenau Gwent. Pan dderbynnir cwynion, fe’i rhennir gyda phob aelod o'r Bwrdd i nodi proses briodol i drin y gŵyn, gan ddarparu adroddiad priodol yn ôl i'r Bwrdd Gwasanaethau Cyhoeddus.

**20. Cyllid ac adnoddau eraill**

Efallai y bydd Bwrdd Gwasanaethau Cyhoeddus Blaenau Gwent yn codi a dosbarthu arian (e.e. grantiau) ond caiff yr holl arian ei gynnal ar ran y Bwrdd drwy Gyngor Bwrdeistref Sirol Blaenau Gwent a dilynir rheolaeth ariannol ac atebolrwydd y sefydliad hwn.

Mae'r adnoddau sydd eu hangen i weithredu unrhyw weithgareddau sy'n gysylltiedig â chyflawni canlyniadau a rennir yn gyfrifoldeb y partneriaethau perthnasol a neu sefydliadau partner ac nid y Bwrdd Gwasanaethau Cyhoeddus Blaenau Gwent.

**21. Adolygiadau pellach o’r Cylch Gorchwyl**

Adolygir y Cylch Gorchwyl ar gyfer y Bwrdd bob blwyddyn yn unol ag adroddiadau blynyddol. Pan gynigir newidiadau a’u cymeradwyo gan y Bwrdd, caiff y rhesymeg ar gyfer gwneud hynny hefyd ei gofnodi.

**Dyddiadau BGC awgrymedig**

|  |  |  |
| --- | --- | --- |
| **Dyddiad** | **Lleoliad** | **Amser** |
| 25ain Ebrill 2016 | Y Ganolfan Ddinesig, Executive Room | 2.00pm i 4.00pm |
| 25ain Gorffennaf 2016 | Y Ganolfan Ddinesig,  Executive Room | 2.00pm i 4.00pm |
| 31ain Hydref 2016 | Y Ganolfan Ddinesig,  Executive Room | 2.00pm i 4.00pm |
| 30ain Ionawr 2017 | Y Ganolfan Ddinesig,  Executive Room | 2.00pm i 4.00pm |

Yn flaenorol cyfarfu Bwrdd Gwasanaethau Lleol Blaenau Gwent chwe gwaith y flwyddyn (pedwar cyfarfod chwarterol, a dau gyfarfod ychwanegol a ddefnyddiwyd ar gyfer datblygu ac adolygu. Dylai BGC ystyried a oes angen dau gyfarfod ychwanegol.

**Dyddiadau ychwanegol awgrymedig ar gyfer 2016/17 os oes angen**

|  |  |  |
| --- | --- | --- |
| **Cyfarfodydd BGLl Ychwanegol** | **Lleoliad** | **Amser** |
| 13eg Mehefin 2016 | Y Ganolfan Ddinesig,  Executive Room | 2.00pm i 4.00pm |
| 12fed Rhagfyr 2016 | Y Ganolfan Ddinesig,  Executive Room | 2.00pm i 4.00pm |